Document ID: 31999R0702

KOMMISSIONENS FORORDNING (EF) Nr. 702/1999
af 31. marts 1999
om ændring af forordning (EF) nr. 504/97 om gennemførelsesbestemmelser til Rådets forordning (EF) nr. 2201/96 for så vidt angår produktionsstøtteordningen for forarbejdede frugter og grøntsager
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), senest ændret ved forordning (EF) nr. 2199/97(2), særlig artikel 4, stk. 9, og
ud fra følgende betragtninger:
I artikel 6, stk. 3, i forordning (EF) nr. 2201/96 er det fastsat, at kvoterne for hver produktgruppe hvert år fordeles mellem medlemsstaterne på grundlag af gennemsnittet af de producerede mængder, som minimumsprisen er overholdt for i de forudgående tre produktionsår;
efter artikel 6, stk. 1, i Kommissionens forordning (EF) nr. 504/97(3), senest ændret ved forordning (EF) nr. 1590/98(4), indgås der en foreløbig kontrakt for produkter på basis af tomater senest den 16. februar hvert år; medlemsstaterne kan udskyde nævnte dato til den 16. marts; i artikel 11, stk. 4, i nævnte forordning er det fastsat, at ansøgningen om produktionsstøtte skal være myndighederne i hænde senest den 1. februar i det pågældende produktionsår; i artikel 17, stk. 2, er det fastsat, at medlemsstaterne senest den 1. april hvert år skal meddele de definitive data for det pågældende produktionsår;
dataene for hvert produktionsår foreligger først fra den 1. april; det er derfor ikke muligt at foretage den i artikel 6, stk. 3, i forordning (EF) nr. 2201/96 fastsatte fordeling så betids, at de foreløbige kontrakter kan underskrives; det er derfor nødvendigt at fremrykke datoen for indgivelse af støtteansøgningen til myndighederne til den 15. december i det pågældende produktionsår;
i betragtning af ovennævnte tilpasning er det nødvendigt at tilpasse visse bestemmelser i forordning (EF) nr. 504/97 til den nye situation, bl.a. datoen for meddelelsen af de definitive data til Kommissionen, fristen for underskrivelse af de foreløbige kontrakter, deres fremsendelse til medlemsstaternes myndigheder samt meddelelsen af disse kontrakter til Kommissionen;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -
UDSTEDT FØLGENDE FORORDNING:
Artikel 1
I forordning (EF) nr. 504/97 foretages følgende ændringer:
1) Artikel 6, stk. 1, første afsnit, affattes således:
"1. For tomater indgås der hvert produktionsår en foreløbig kontrakt som foregribelse af de i artikel 7, stk. 1, omhandlede kontrakter senest den tiende arbejdsdag fra offentliggørelsen i De Europæiske Fællesskabers Tidende af fordelingen af kvoterne for hver produktgruppe på medlemsstaterne."
2) Artikel 11, stk. 4, affattes således:
"4. For produkter på basis af ferskner, pærer eller tomater kan ansøgningen kun indgives en enkelt gang pr. produktionsår. Den skal være myndighederne i hænde for det pågældende produktionsår senest:
- den 15. december for produkter på basis af tomater
- den 1. februar for produkter på basis af ferskner eller pærer."
3) I artikel 13, stk. 1,
- ændres datoen den "30. november" i det første punktum til den "30. oktober"
- ændres datoen den "25. november" i litra b) til den "25. oktober".
4) Artikel 17, stk. 2, første punktum, affattes således:
"2) Senest:
- den 15. februar for produkter på basis af tomater
- den 1. april for produkter på basis af ferskner eller pærer
følgende:"
Artikel 2
Denne forordning anvendes fra produktionsåret 1999/2000 bortset fra artikel 1, nr. 2, der anvendes fra produktionsåret 2000/2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 31. marts 1999.

Labels: 17
19
5